Foto: Arhiva



"PIŠEM ovo sav izvan sebe i u strahu za vlastiti i život moje obitelji, no ne mogu dalje šutjeti. Djelatnik sam zaštitarske tvrtke Sokol Marić koja po onome kako ja vidim što se u njoj događa nije ništa drugo nego dobro ustrojena zločinačka organizacija", stoji na početku pisma kojeg je Krešimir Vargašević napisao, a između ostalog stavio ga i na Facebook profil Vlade RH, no nitko ga ondje nije doživio. Vargašević je kontaktirao i ostale medije, no nitko nije želio objaviti njegovu priču.



"Nevjerojatno je sve što mi se događa, kome god sam spomenuo Sokol Marić nitko nije htio objaviti priču ni Jutarnji ni 24 sata, a pri spomenu Sokol Marića ustuknuli su i na policiji", započeo je priču Krešimir Vargašević.



U razgovoru za Index rekao da su njegovi, kao i problemi njegovih kolega počeli prije godinu dana kad je tvrtku Pro agent čiji su bili zaposlenici, preuzeo Sokol Marić. U bivšoj firmi rečeno im je da sva prava stečena u Pro agentu zadržavaju i u Sokol Mariću te da se ništa neće promijeniti. Međutim ubrzo su ih kaže, pozvali iz Kadrovske službe Sokol Marića i rekli im da moraju potpisati novi ugovor.



Obećali im iste plaće, a nekima smanjili i za 1000 kuna



"Izvjesni šef Kadrovske Poljak gotovo sat vremena pustio nas je da čekamo, a zatim nas 8-9 uveo u malu prostorijicu i na prepad nas tražio da potpišemo nove ugovore. Na nečije pitanje zašto, uvjeravao nas je da se nama ništa ne mijenja, da samo rutinski jedan za drugim potpišemo. Svi smo potpisali, a ja nakon toga kod kuće uz pomoć informacija s interneta utvrđujem da je takvo potpisivanje na prepad i uz lažno uvjeravanje kazneno djelo. Obraćam se s tom tvrdnjom Poljaku i obavještavam ga da ću sve prijaviti policiji. On me zatim zamolio da dođem u tvrtku gdje preda mnom dere nove ugovore i kaže da ne brinem da za mene vrijedi stari ugovor, a da ako može ništa ne pričam drugim kolegama", priča Vargašević.



Ipak uspio je neke kolege upozoriti da ništa ne potpisuju. Od tad je kaže, prošlo nepunih godinu dana, a tvrtka Sokol Marić jednostrano je i bez obavještenja svima koji su imali stare ugovore smanjila plaću, a nekima i za 1000 kuna.



Kad je vidio da su mu smanjili plaću, Vargašević je ponovno kontaktirao Poljaka i upitao ga zašto su mu smanjili plaću.



"Poljak mi je tad rekao da su predsjednik uprave i ljudi oko njega donijeli takvu odluku te krajnje drsko, samouvjereno i cinično rekao neka slobodno sve prijavim, uvjeren da im se ništa ne može dogoditi. I tu mi puca film pa se odlučujem sve prijaviti.



Sokol Marić ima jako puno poslova koje su dobili direktno od države, a djelatnike se tjera raditi i do 300 sati mjesečno, no na platnoj listi je navedeno uvijek da si radio normalnih 180 sati, a sve ostalo se lažira kojekakvim stimulacijama. Kolegama se prijeti da će stegovno odgovarati ako ne pristanu raditi već nekoliko sati nakon noćne, a tko nije zadovoljan nudi mu se knjižica i otkaz iako kronično nedostaje ljudi u firmi. Tako na nekim mjestima ljudi rade 12, nakon čega 12 sati imaju odmora pa opet 12 sati rade. Konkretno tako se radi na osiguranju u HŽ infrastrukturi. A kad sam izmješten na poštu u Ravnicama tad sam radio smjene od 14 sati u komadu. Kako zaštitar uopće može čuvati objekt nakon toliko smjena i sati uzastopno? Kako stvari stoje tvrtki Sokol Marić bitno je samo naplatiti sate, a za posao osiguranja ih nije briga.



Sad se bojim za svoju i sigurnost moje obitelji jer nakon nekoliko poziva Ministarstvu rada, službenici inspektorata po primitku spoznaje da se radi o tvrtki Sokol Marić migoljeći pokušavaju prebaciti nadležnost na druge inspekcije. Po spoznaji da je vrlo moguća velika umreženost jer dobro je poznata moć tvrtke Sokol Marić u kojoj i viši djelatnici imaju strah od užeg rukovodstva gdje sam čuo glasine da je Zlatko Marić strašno osvetoljubiva osoba, odlučujem se otići na policiju prvo tamo sve prijaviti i obavijestiti ih da se bojim za fizičku sigurnost jer prijavom takvog privrednog kriminala u kojem se vrte tko zna koliki milijuni izlažem se izuzetno moćnim ljudima", tvrdi Vargašević.



I na policiji zabezeknuti što želi prijaviti Sokol Marića



Međutim na šalteru policije PP Črnomerac dvije službenice naglašava, ostale zabezeknute na spomen da želi prijaviti nešto vezano za Sokol Marić što mu kako veli, daje naslutit da nije na dobrom mjestu.



Nakon 15 minuta dolazi kaže, policijski službenik koji ga uvjerava da njegov slučaj ne može zaprimiti i odbija mu se predstaviti.



"U međuvremenu me prima inspektorica Marija Kaurić koja me je slušala, a njen kolega Saša Andrak se cijelo vrijeme ubacivao uvjeravajući me da prijavim sebe jer sam budala što potpisujem ugovore koje ne čitam, a još mi se čitavo vrijeme podsmjehivao obraćajući mi se sa "ti" smijući mi se u lice. Imao sam osjećaj da malo fali da ne skoči i ne prebije me. Objašnjavam im da samo želim neki dokaz da sam bio kod njih i prijavio sve kako bi imao i pisani trag o tome u slučaju nekih neugodnih događanja", kazao je Vargašević.



Na kraju su mu dodaje, rekli da ne može ništa sad dobiti nego tek za tjedan dana te da će napisati što oni budu htjeli, a ne da se boji za vlastitu sigurnost.



"Na moj spomen da mi djeluje da tvrtka Sokol Marić funkcionira kao zločinačka organizacija inspektor Saša Andrak me upozorava da je to kleveta, a mislim da je pogriješio djelatnost, da je policajac bio bi dužan zainteresirati se i saslušati me na čemu ja temeljim svoje tvrdnje. Podsjećam, u toj tvrtki je prije nekoliko godina samoubojstvo izvršilo nekoliko djelatnika pod nikad razjašnjenim i istraženim okolnostima. Kasnije sam otišao i na Državni inspektorat gdje su mi rekli da mi tvrtka može smanjiti plaću kako i kad hoće. Zatim sam tražio drugu inspektoricu da me sasluša i ona mi je rekla da bi se moj ugovor mogao mijenjati da je bilo potrebno potpisati klauzulu ugovora koju ja nisam potpisao. Na kraju mi je rekla da trebaju još neke dokumente iz tvrtke da bi mogli zaprimiti moju prijavu. Zatim sam htio prijaviti te brojne prekovremene sate, pa su mi rekli kao nemojte sad, nego kad dođem drugi put. Na kraju je moja prijava ipak zaprimljena. Zbog svega ovog šokiran sam i u strahu sam odlučio istupiti u javnost. Ne mogu vjerovati da se u ovoj državi nemaš kome obratiti i da svi imaju pravo prebacivati lopticu jedni na druge. Umjesto da se grebu u potrazi za kriminalom oni čine sve da mali čovjek izgubi bilo kakvu volju za borbom", završio je s pričom Vargašević.



Na upit Sokol Mariću za nepoštivanje ugovora i prekovremene odgovorili su da se tu radi o neistinitim navodima bivšeg zaposlenika.



Sokol Marić: Sve su to neistiniti navodi bivšeg zaštitara koji je dobio izvanredni otkaz



"Vjerujem da je i do Vas nakon obraćanja nekolicini medija došla informacija od strane jednog od bivših zaštitara društva kojemu je izvanredno otkazan ugovor o radu, i protiv kojega je podnesena tužba za klevetu poradi iznošenja neistinitih navoda.

Nažalost moramo konstatirati da je navedeni zaštitar u rješavanju samo njemu znane problematike obratio prethodno na nekolicinu medija, Vladu RH i druge službe, dok jedino rješenje svojih navodnih problema nije potražio u društvu u kojem je zaposlen. Obzirom da se radi o neistinitim navodima iste nećemo dodatno komentirati", stoji u odgovoru Sokol Marića.



Međutim, Vargašević nije upoznat s tim da je dobio izvanredan otkaz.



"Ja sam na bolovanju i nitko me za otkaz nije obavijestio, ovo doznajem od vas. Kao što sam naveo nije istina da se nisam prvo njima obratio kad su mi smanjili plaću, već mi je šef Kadrovske tad odgovorio da ih slobodno prijavim kome god želim. Oni su perfidni lažovi", kazao je Vargašević čiju smo priču provjerili i s nekoliko njegovih kolega iz Sokol Marića .



Ostali zaposlenici u strahu: Ne smijemo progovoriti pod imenom jer ćemo i mi dobiti otkaze



Svi s kojima smo razgovarali potvrdili su njegovu priču, no zbog straha od otkaza žele ostati anonimni.



"Hvala Bogu da je barem netko istupio u javnost jer smo mi ostali u strahu. Krešimir je apsolutno u pravu. Evo meni je su smanjili plaću za oko 1000 kuna. Većina ljudi nije ni znala što potpisuje kad nam je Sokol Marić dao ugovore jer nisu ni imali vremena pročitati, a vjerovali su im na riječ da nam ostaju ista prava kao u Pro Agentu. Isto tako mnogi su i potpisali jer su se bojali otkaza. Većina ljudi danas želi sačuvati posao pa se svega boje, no drago mi je da je Krešo izašao u javnost. Treba se poraditi na tome da priča o Sokol Mariću izađe u javnost. Evo naprimjer sad se Marić bori da tvrtka izađe na vanjsko tržište i spominje se da bi tako u Sloveniji plaća u Sokol Mariću bila 900 eura, a mi nemamo ni 300 eura. Nama se čak i troškovi prijevoza ubrajaju u ovaj naš minimalac, a prekovremeni sati se ni ne prikazuju", rekla je zaposlenica Sokol Marića.



Njezin kolega također je želio ostati anoniman u strahu da ne dobije otkaz jer ima veliki kredit za stan.



"Nisam jedini kojem su smanjili plaću i koji rade prekovremene, no svi u firmi šute. Imamo velike kredite pa moramo šutjeti jer bi dobili otkaz. Meni su smanjili satnicu s 16,30 kuna na 13,80 kuna. Mi koji smo prešli iz Pro agenta imamo ugovor od bivše firme u kojem stoji da nam sva prava ostaju ista nakon prelaska u Sokol Marić. Nekima u Zagrebu su dali nove ugovore nakon preuzimanja Pro agenta, ali nama koji radimo van Zagreba nisu dali nikakve ugovore tako da nam vrijede stari, ali ih u Sokol Mariću ne poštuju. Plaća nam je nikakva, a riskiramo život za 13,8 kuna po satu", ispričao nam je još jedan zaposlenik.



Osim sa sadašnjim zaposlenicima, razgovarali smo i s bivšim zaposlenikom Sokol Marića koji više nije mogao podnijeti takve uvjete rada.



"Dao sam otkaz jer sam punih 5,5 mjeseci radio smjene 12/24, što znači da bi radio 12 sati i potom 24 odmarao i opet 12 radio, a za nikakvu plaću. Poludio sam, nisam mogao više i rekli su mi da mi ne mogu pomoći. Dali su mi sporazumni otkaz i čak ni otkazni rok nisam morao odraditi. Uz to su me zakinuli za satnicu, plaću i godišnji odmor. Srezali su mi sva prava. Kad smo iz Pro agenta prešli u Sokol rekli su mi da moram potpisati novi ugovor, iako im rečeno da mi ostaju sva prava iz Pro agenta kao i plaća, no u Pro Agentu sam imao bruto 3600 kuna, a u Sokolu 2980 bruto. Tad su mi rekli da će mi dati otkaz ako ne potpišem novi ugovor tako da sam ga potpisao mimo svoje volje. Smanjili su mi i godišnji s 27 na 20 dana. Inače ljudima su davali otkaze za banalne stvari, ako bi pet minuta otišli ranije s posla. Nekima iz Pro agenta nisu ni produžili ugovore iako imaju manjak ljudi", kazao nam je bivši zaposlenik.

Tekst se nastavlja ispod oglasa